ປະທານາທິບໍດີໂອບາມາ ຈະພົບປະກັບ ພວກຜູ້ນຳລັດຖະສະພາ ໃນວັນເສົາມື້ນີ້ (ເບິ່ງວີດີໂອ)
ມີກຳນົດວ່າ ປະທານາທິບໍດີໂອບາມາ ຈະພົບປະກັບ ພວກຜູ້ນຳລັດຖະສະພາ ຈາກທັງສອງພັກ ທີ່ທຳນຽບຂາວ ໃນມື້ນີ້
ປະທານາທິບໍດີສະຫະລັດ ທ່ານບາຣັກໂອບາມາ ມີກຳນົດທີ່ຈະພົບປະກັບບັນດາຜູ້ນຳຂອງ ລັດຖະສະພາສະຫະລັດຈາກທັງສອງພັກການເມືອງ ໃນວັນເສົາມື້ນີ້ ຫຼັງຈາກຜູ້ນຳຂອງພັກ ຣີພັບບລີກັນຄົນນຶ່ງ ໄດ້ຢຸດເຊົາການເຈລະຈາກ່ຽວກັບການເພີ່ມຂີດຈຳກັດໃນການກູ້ຢືມເງິນ ຂອງປະເທດ ປະທານາທິບໍດີໂອບາມາເວົ້າວ່າທ່ານໄດ້ນຳສະເໜີໃນອັນທີ່ທ່ານເອີ້ນວ່າຂໍ້ຕົກລົງທີ່ມີຄວາມ ຍຸຕິທຳເປັນພິເສດຊຶ່ງທ່ານໄດ້ກ່າວໃນມື້ວັນສຸກວານນີ້ວ່າທ່ານບໍ່ເຂົ້າໃຈເລີຍວ່າເປັນຫຍັງປະ ທານສະພາຕໍ່າສະຫະລັດ ທ່ານ John Boehner ຈຶ່ງຫັນຫຼັງໃຫ້ຂໍ້ຕົກລົງທີ່ວ່ານີ້ ກ່ອນການພົບປະທີ່ທຳນຽບຂາວ ທ່ານໂອບາມາໄດ້ກ່າວໃນລະຫວ່າງຄຳປາປາໄສ ປະຈຳ ສັບປະດາຂອງທ່ານ ໃນວັນເສົາມື້ນີ້ວ່າ ທັງສອງຝ່າຍຕ້ອງໄດ້ຜ່ອນສັ້ນຜ່ອນຍາວໃຫ້ກັນຫຼື ພວກທ່ານຈະບໍ່ສາມາດດຳເນີນການສິ່ງໃດໄດ້ເລີຍ ປະທານາທິບໍດີໂອບາມາກ່າວວ່າທ່ານ ຢາກໃຫ້ສະມາຊິກລັດຖະສະພາອະທິບາຍໃຫ້ທ່ານຟັງວ່າເຮັດແນວໃດສະຫະລັດຈຶ່ງຈະຫຼີກ ລ່ຽງຈາກການຜິດສັນຍາກ່ຽວກັບການຈ່າຍໜີ້ສິນຕ່າງໆໄດ້ຫຼັງຈາກລັດຖະບານໝົດເງິນໃນ ວັນທີ 2 ສິງຫາຈະມານີ້ ທ່ານໂອບາມາເວົ້າວ່າ ທ່ານໄດ້ສະເໜີ ໃຫ້ມີການຕັດລົງຢ່າງຫຼວງຫຼາຍຈາກການໃຊ້ຈ່າຍ ຕ່າງໆຂອງລັດຖະບານແລະໂຄງການສັງຄົມສົງເຄາະ ທ່ານເວົ້າວ່າ ນອກນັ້ນທ່ານຍັງໄດ້ ສະເໜີໃຫ້ເພີ່ມລາຍໄດ້ຈາກພາສີ ໂດຍໄດ້ຫຼຸດມູນຄ່າໃຫ້ຕໍ່າລົງ ກວ່າທີ່ໄດ້ມີການຕົກລົງຮັບ ເອົາໂດຍກຸ່ມສະມາຊິກສະພາສູງຈາກທັງສອງພັກການເມືອງ ສ່ວນປະທານສະພາຕໍ່າ Boehner ກ່າວວ່າຂໍ້ສະເໜີຂອງປະທານາທິບໍດີໂອບາມາໄດ້ຮຽກ ຮ້ອງໃຫ້ເພີ່ມລາຍໄດ້ ຈາກພາສີໃນມູນຄ່າທີ່ຮັບເອົາບໍ່ໄດ້ ຊຶ່ງຈະບັງຄັບໃຫ້ມີການຂຶ້ນພາສີຕໍ່ ພວກທີ່ຈຳເປັນຕ້ອງໄດ້ທຳການລົງທຶນ ຢູ່ໃນເສດຖະກິດ ແລະສ້າງວຽກເຮັດງານທຳ ທ່ານ Boehner ເວົ້າວ່າ ທ່ານມີຄວາມເຊື່ອໝັ້ນວ່າ ສະຫະລັດຈະສາມາດຫຼີກລ່ຽງການຜິດສັນຍາ ໃນການຈ່າຍງວດໜີ້ສິນຕ່າງໆໄດ້ຢູ່ (ເບິ່ງຄຳປາໄສປະຈຳສັບປະດາຂອງປະທານາທິບໍດີໂອບາມາ)